transformasjon
        
         (biologi)
Store norske leksikon,Biologi,Vitenskapsgrener i biologien,Begreper innen biologi
Transformasjon er en måte å overføre gener fra én bakterie til en annen og skiller seg fra prosessen hvor virus setter sitt arvestoff inn i en bakteries arvestoff. Når visse bakterier lever i et flytende miljø i nærvær av DNA fra en annen bakterie, kan de overta noe av denne fremmede DNA og inkorporere den i sitt kromosom. Dermed kan det oppstå nye arvelige egenskaper hos den mottakende bakterien, til og med egenskaper som ikke er til stede hos bakterien som har levert DNA.
Fenomenet ble først oppdaget hos pneumokokken Streptococcus pneumoniae, men er senere påvist hos mange andre bakteriearter. Alle mulige arvelige egenskaper kan overføres mellom bakterier på denne måten, både fra den ene bakterien til den andre innenfor samme art, og mellom bakterier som tilhører ulike, men nært beslektede arter.Dette ble først beskrevet 1928 av den engelske mikrobiologen Fred Griffith (1881–1941), som observerte at et stoff frigjort fra døde pneumokokker (bakterier som fremkaller lungebetennelse) kunne forårsake permanent transformering av levende pneumokokker. Den amerikanske biokjemikeren Oswald Theodore Avery (1877–1955) viste senere at dette stoffet var DNA. Dette var første gang det ble vist at DNA er bærer av de arvelige egenskapene hos levende organismer. Transformasjon som egenskap Bakterieceller som er i stand til å gjennomgå transformasjon kalles kompetente. Det er ikke alle bakterieceller som er kompetente, men det er mulig å gjøre dem kompetente ved hjelp av ulike typer behandling i laboratorium.På samme måte som transformasjon av prokaryote celler, brukes transfeksjon av eukaryote celler mye i genteknologi, der DNA-molekylene som man ønsker å få inn i målcellene, er spleiset inn i spesielle vektorer, for eksempel plasmider.For å øke opptaket av DNA ved bakteriell transformasjon, brukes metoder som elektroporering eller ved å tilsette for eksempel kalsium. Når cellene er gjort kompetente på denne måten, tar de opp dobbeltrådig DNA. Dette har vært enormt viktig i forbindelse med alle typer genteknikk hvor plasmider er involvert. Les mer i Store norske leksikon antibiotikaresistens multiresistente bakterier bakteriofag transfeksjon